作者:元稹
標題:苦雨
內容:江瘴氣候惡，庭空田地蕪。煩昏一日內，陰暗三四殊。巢燕汙床蓆，蒼蠅點肌膚。不足生詬怒，但若寡歡娛。夜來稍清晏，放體階前呼。未飽風月思，已為蚊蚋圖。我受簪組身，我生天地爐。炎蒸安敢倦，蟲豸何時無。淩晨坐堂廡，努力泥中趨。官家事不了，尤悔亦可虞。門外竹橋折，馬驚不敢逾。回頭命僮禦，向我色踟躕。自顧方濩落，安能相詰誅。隱忍心憤恨，翻為聲喣愉。逡巡崔嵬日，杲曜東南隅。已複雲蔽翳，不使及泥塗。良農盡蒲葦，厚地積潢汙。三光不得照，萬物何由蘇。安得飛廉車，磔裂雲將軀。又提精陽劍，蛟螭支節屠。陰沴皆電掃，幽妖亦雷驅。煌煌啟閶闔，軋軋掉幹樞。東西生日月，晝夜如轉珠。百川朝巨海，六龍蹋亨衢。此意倍寥廓，時來本須臾。今也泥鴻洞，黿鼉真得途。